Berlusconi: - Kan trekke meg hvis Monti stiller
- Jeg foreslo for Monti at han skulle stille som lederkandidat for det moderate sentrum, noe han sa han ikke ville. Hvis hans holdning endrer seg, vil jeg ikke ha noen problemer med å trå til siden. Jeg har ingen personlige ambisjoner, sa Berlusconi onsdag kveld. Monti, som ikke har noen bakgrunn fra politikken, har ledet Italias teknokratregjering det siste året. Men nylig trakk Berlusconis parti PDL sin støtte til Monti i nasjonalforsamlingen, samtidig som Berlusconi varslet comeback i politikken. Det fikk Monti til umiddelbart å varsle at han trekker seg tidligere enn ventet. Monti har varslet at han ikke kommer til å stille til valg, men han har ikke utelukket en politisk rolle etter valget. Berlusconi kritiserte tirsdag Monti for å føre en altfor Tyskland-vennlig økonomisk politikk som har ført Italia inn i en dyp resesjon.
Silvio Berlusconi varsler at han vil gi opp forsøket på å bli statsminister i Italia igjen hvis dagens regjeringssjef Mario Monti stiller til valg.